זה היה יום שישי ה-13. כן, ב-13 באפריל החל עידן חדש במסגרת המאבק המתמשך בין הפלסטינים ברצועת עזה לישראל. בחסות הפרות הסדר האלימות בגבול הועפו לתוך שטח ישראל כמה עפיפונים שנחתו בשדות של קיבוץ נחל עוז וגרמו לשריפה. מאז נמשכה "מתקפת הטרור האווירית" על יישובי העוטף ביתר שאת, והיא כללה קרוב ל-300 עפיפונים שחצו את הגבול, 100 שריפות, יותר מ-3,000 דונמים של חיטה שעלו באש ונזק של מיליוני שקלים לחקלאי האזור.

מוקדי התקיפה כללו יישובים ושטחים חקלאיים במועצות האזוריות אשכול ושער הנגב, בהם יער כיסופים, יער בארי, ניר עוז, כרם שלום, סופה, כפר עזה, סעד, מפלסים, ארז וגבים. שיטת הפעולה זהה: במהלך העימותים ליד גדר הגבול, חיברו מחבלים בקבוקי תבערה וחומרים דליקים אחרים לעפיפונים כדי לשלוח לתוך תחומי ישראל את אמצעי הלחימה המאולתר.

עפיפון התבערה בדרך לעוטף עזה (צילום: AP)

מאות רחפנים, שפותחו ונרכשו בהליך מזורז של כמה ימים, הועמדו לרשות צה"ל על מנת לסייע ביירוט העפיפונים. בפרק זמן של ימים בודדים הצליחו במחלקת פיתוח אמצעי לחימה במשרד הביטחון (מפא"ת) לספק פתרונות מבצעיים ש"הולבשו" על רחפנים קיימים, או כאלה שנמצאים בפיתוח בתעשיות הביטחוניות, דוגמת "פגאסוס 120" של "אירונאוטיקס" - רחפן שיכול לשאת מטען של כ-75 קילוגרם ונוּסה למטרה אחרת בתרגיל הגיס הצפוני בשנה שעברה: נשיאת מטעני אספקה – בהם תחמושת ודלק - לכוחות המתמרנים בעומק שטח האויב.

ואולם, בשטח נראה כי תופעת מתקפת החפצים המעופפים רק הולכת ומתגברת. גם אתמול (יום ד') הועפו לכיוון ישראל כמה עפיפונים שגרמו לשריפות גדולות במוקדים שונים בעוטף עזה.

רחפן ליירוט עפיפוני תבערה

החקלאים באזור מוצאים את עצמם מדי יום עסוקים בעבודות כיבוי ולא בקציר. באחרונה הם החליטו להקדים את הקציר על מנת שהחיטה לא תעלה באש. חקלאי באזור סיפר: "אנחנו מתוסכלים מהמצב, זה הפך להיות טרור של ממש. אנחנו מתמודדים עם התופעה יום יום וכשמתפתחת שריפה - אנחנו לא מחכים למערך כיבוי האש אלא פועלים בעזרת הכלים שלנו כי אחרת החיטה פשוט תישרף לחלוטין ושדות שלמים ייעלמו".

החקלאי אמר עוד כי "נכון שאנחנו עובדים בשיתוף כיבוי אש, אבל ללא מאמץ שלנו הנזק היה הרבה יותר גדול".

שריפה באזור ניר עם בעקבות שימוש בעפיפון תבערה, אתמול

(צילום: ידידה הרוש/TPS)

שר האוצר משה כחלון ביקר לפני שבועיים ביישובי מערב הנגב ואמר בין היתר כי "דינו של משלח עפיפון תבערה כדינו של משגר רקטה". במהלך הביקור, שאליו התלווה נציג של מס רכוש, הבטיח השר כחלון כי החקלאים יפוצו בגין הנזקים שנגרמו לשדות החיטה.

במקביל, ראשי הרשויות באזור העבירו מסרים שלפיהם הם דורשים מהממשלה לפצות את החקלאים "עד השקל האחרון". במקביל הם ביקשו מצה"ל להציב את הנושא בראש סדר העדיפויות.

המאבק באיום החדש יחסית כלל לא רק התגוננות מצד הצבא, אלא גם מהלכים התקפיים. כך למשל קרה שצה"ל תקף באמצעות כלי טיס עמדות של ארגון חמאס בתגובה לשיגור עפיפונים בוערים. דובר צה"ל אמר לאחר אחת התקיפות כי "נמשיך לפעול נגד פעולות טרור מעל ומתחת לקרקע. צה"ל רואה בארגון הטרור חמאס האחראי הבלעדי למתרחש ברצועת עזה וממנה".